Document ID: 32008D0028

KOMISJONI OTSUS,
21. detsember 2007,
millega määratakse ühenduse rahaline toetus kulutuste katteks, mis on tehtud seoses linnugripi vastu võitlemiseks võetud erakorraliste meetmetega Taanis 2006. aastal
(teatavaks tehtud numbri K(2007) 6695 all)
(Ainult taanikeelne tekst on autentne)
(2008/28/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 3 ja artikli 3a lõiget 1,
ning arvestades järgmist:
(1)
2006. aastal esines Taanis linnugripi puhanguid. Selle haiguse ilmnemine kujutas endast tõsist ohtu ühenduse eluslindudele.
(2)
Et vältida haiguse levikut ja aidata kaasa selle võimalikult kiirele likvideerimisele, peaks ühendus kooskõlas otsusega 90/424/EMÜ rahaliselt toetama liikmesriigi abikõlblikke kulutusi, mis on tehtud haiguse vastu võitlemiseks võetud erakorraliste meetmete raames.
(3)
Komisjoni 27. aprilli 2007. aasta otsusega 2007/310/EÜ (ühenduse rahalise toetuse kohta seoses Taanis 2006. aastal linnugripi vastu võitlemiseks võetud erakorraliste meetmetega) (2) kehtestati rahalise toetuse määraks 50 % kõnealuse puhangu vastu võitlemiseks võetud meetmetega seotud abikõlblikest kuludest.
(4)
Selle otsuse kohaselt makstakse ühenduse rahaline toetus välja Taani 24. juunil 2007. aastal esitatud taotluse ja muude tõendavate dokumentide alusel, mis on loetletud komisjoni 28. veebruari 2005. aasta määruse (EÜ) nr 349/2005 (millega kehtestatakse eeskirjad ühenduse toetuse osas erakorraliste ning teatavate loomahaiguste vastaste meetmete jaoks, mis on ette nähtud nõukogu otsuses 90/424/EMÜ) (3) artiklis 7.
(5)
Eespool nimetatut silmas pidades tuleks nüüd määrata ühenduse rahalise toetuse kogusumma abikõlblike kulutuste jaoks, mis tehti Taanis 2006. aastal seoses linnugripi likvideerimisega.
(6)
Ühenduse veterinaareeskirjade ja ühenduse rahalise toetuse andmise tingimuste kohaselt komisjoni läbi viidud kontrollimise tulemused näitavad, et kogu esitatud kulude summat ei saa tunnistada ühenduse rahalise toetuse jaoks kõlblikuks.
(7)
Komisjoni tähelepanekud, abikõlblike kulutuste arvutamise meetod ja lõplikud järeldused edastati Taanile 9. oktoobril 2007. aastal saadetud kirjas.
(8)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2007/310/EÜ kohaselt kehtestatud ühenduse rahalise toetuse kogusumma kulutuste jaoks, mis on seotud linnugripi likvideerimisega Taanis 2006. aastal, on 329 862,70 eurot.
Artikkel 2
Käesolev otsus on adresseeritud Taani Kuningriigile.
Brüssel, 21. detsember 2007

Labels: 18
15
6